Michael Rotondo (30) word deur sommige as lamsakkig beskryf. Hy is immers die man wat net nie wil grootword en verantwoordelikheid aanvaar vir sy eie lewe nie, al is hy ’n pa van ’n agtjarige seun.
Hy is nou besig om uit te werk wat hy met sowat R5,4 miljoen gaan doen. Dit is geld wat hy glo sal ontvang ná ’n hofsaak wat op 19 Junie 2017 teen ’n gewese werkgewer, Best Buy, aanhangig gemaak is.
Hy bring sy tyd hoofsaaklik deur deur vir die hofsaak teen Best Buy voor te berei. En hy is optimisties oor die uitslag; hy glo hy “gaan nie juis iets hê om oor bekommerd te wees” na afloop daarvan nie.
Hy beweer hy sal ’n huis van tussen sowat R675 000 en R810 000 kan bekostig wanneer die eis uitbetaal word.
“Ek het nou vir ’n lang tyd my eie kos aangekoop en begin maak,” sê die bebaarde jongeling wat graag op sy kanariegeel fiets kerjakker.
Terwyl hy hoenderporsies in sy kamer probeer berei, is dit duidelik Michael het nie ’n idee wat kos maak betref nie. Die aangewese 10 minute wat dit volgens aanwysing duur om die hoenderborsies gaar te maak, is volgens hom hopeloos te lank.
Michael vaar uitstekend in die blaam-speletjie. Dis alles Best Buy se skuld dat hy nou is waar hy is. O ja, en natuurlik die media, want nadat sy uitsetting uit sy ouerhuis deur ’n regter bekragtig is, beweer hy hy het ’n baie groot kliënt verloor in sy inligtingstegnologie-onderneming.
Dis tyd vir die bebaarde kuiken om die nes te verlaat nadat hy die afgelope agt jaar by hulle gewoon het. ’n Hoflike geskrewe nota waarin hy kennis gegee word om die gesin se huis binne twee weke te ontruim, is met minagting hanteer.
Op 13 Februarie het die hoflike versoek by die venster uitgewaai en Michael is skriftelik in kennis gestel dat hy onmiddellik uit sy ouerhuis geskop word.
Terwyl Michael sukkel om ’n vinger te lig om sy ouers te help of ’n werk te soek, het hy wel daarin geslaag om regsadvies in te win. Dit het hom ’n ekstra 30 dae tot 15 Maart in sy ouerhuis besorg.
In ’n vermetele wending het Michael vertoë in die hof gelewer waarin hy sê sy ouers het nooit enige bydrae verwag van hom tot die huishoudelike uitgawes, take in die huis of om te help met die instandhouding daarvan nie. Hy’t “maar net daar gebly en was te besig om werk te soek,” het hy die hof ingelig.
Regter Donald Greenwood het op 22 Mei net ’n halfuur nodig gehad om sy uitspraak te lewer: Michael moet sy ouerhuis teen 1 Junie ontruim.
Michael se reaksie? “Ek moet bokse begin pak om te trek. Maar ek moet vir die bokse betaal, en dit kan ’n probleem wees.”